text: প্রাথমিক শিক্ষকদের প্রতি বঞ্চনার প্রতিবাদে পরশু তিলোত্তমায় মহামিছিল, ধর্ণা! - Najarbandi । Online Bengali News Portal, Read Latest Bengali News from Most Popular News Portal
  Home / Kolkata / প্রাথমিক শিক্ষকদের প্রতি বঞ্চনার প্রতিবাদে পরশু তিলোত্তমায় মহামিছিল, ধর্ণা!
  প্রাথমিক শিক্ষকদের প্রতি বঞ্চনার প্রতিবাদে পরশু তিলোত্তমায় মহামিছিল, ধর্ণা!
  Najarbandi Friday, January 04, 2019 0
  নজরবন্দি ব্যুরোঃ শিক্ষক সমাজের প্রতি বর্তমান রাজ্য সরকারের বেতন বঞ্চনার অভিযোগ দীর্ঘদিনের। এই দাবীতেই এবার রাজ্য জুড়ে তোলপাড় ফেলতে সরাসরি ময়দানে নামতে চলেছেন বিজেপির রাজ্য সভাপতি দিলীপ ঘোষ। আগামী রবিবার ৬ জানুয়ারী শিক্ষক বঞ্চনার প্রতিবাদে কলকাতায় মহামিছিলের ডাক দিয়েছেন তিনি।
  দিলীপ বাবুর নির্দেশে নতুন বছরের শুরুতেই পথে নামছে ভারতীয় জনতা পার্টির শিক্ষক সংগঠন বিজেপি শিক্ষক সেল।
  পশ্চিমবঙ্গের সমগ্র শিক্ষক সমাজ বর্তমান সরকারের শিক্ষার পরিকাঠামো ও বেতন বঞ্চনার বিরুদ্ধে ক্ষোভে ফুঁসছে। "শিক্ষার হাল ফেরাতে ও শিক্ষকদের বেতন বঞ্চনার অবসান ঘটাতে সবসময় শিক্ষক সমাজের পাশে আছেন" এই বার্তা সামনে রেখেই কার্যত লোকসভার ওয়ার্মআপ শুরু করতে চলেছে রাজ্য বিজেপি।
  বিজেপি শিক্ষক সেলের রাজ্য কনভেনর দিপল বিশ্বাস জানান, বিজেপির প্রদেশ সভাপতি দিলীপ ঘোষ, প্রদেশ সহ-সভাপতি সুভাষ সরকার সহ বিজেপির একাধিক কেন্দ্রীয় এবং রাজ্য নেতৃত্ব উপস্থিত থাকবেন এই মহা-মিছিলে।
  দীপল বাবু বলেন, "ভারতবর্ষের অন্যান্য সমস্ত রাজ্যে পে-কমিশন চালু হয়ে গেছে এবং সব ধরনের শিক্ষকরা কেন্দ্রীয় হারে বেতন পাচ্ছেন। ব্যতিক্রম শুধুমাত্র তৃণমূল কংগ্রেস শাসিত আমাদের রাজ্য পশ্চিমবঙ্গ। তাই এই বঞ্চনার অবসান ঘটাতে আগামী ৬ই জানুয়ারি বিজেপি শিক্ষক সেলের মহামিছিল ও ধর্ণা অবস্থানে রাজ্যের সমস্ত শিক্ষক, রাজ্য সরকারী কর্মচারী, শিক্ষার সঙ্গে যুক্ত সমস্ত ধরনের শিক্ষা সহায়ক এবং হবু শিক্ষকদের দলমত নির্বিশেষে যোগদান করার জন্য আহ্বান জানাচ্ছি।"
  বিজেপি শিক্ষক সেলের প্রাথমিক শাখার রাজ্য ইনচার্জ শ্যমলেন্দু বিশ্বাস জানান, প্রাথমিক শিক্ষকদের PRT স্কেলের দাবিতে বিজেপি শিক্ষক সেল সবসময় প্রাথমিক শিক্ষকদের পাশে আছে এবং আন্দোলন চালিয়ে যাচ্ছে। এছাড়াও বিজেপি শিক্ষক সেলের প্রাথমিক শাখার কো-ইনচার্জ সব্যসাচী ঘোষ, বুদ্ধদেব মন্ডল এবং শান্তনু মন্ডল-রা বলেন, অবিলম্বে এই দাবিপূরণ না হলে, রাজ্যের প্রতিটি প্রান্তে শিক্ষক-আন্দোলনকে গণ-আন্দোলনের রূপ দেওয়া হবে।
  কয়েকদিন আগেই বিজেপি রাজ্য সভাপতি দিলীপ ঘোষের নেতৃত্বে প্রাথমিক শিক্ষকদের PRT স্কেলের দাবিতে মিছিল সংগঠিত হয়েছিল এবং রাজ্যপালকে স্মারকলিপি প্রদান করা হয়েছিল। PRT আন্দোলনকে জোরদার করতে আগামী ৬ই জানুয়ারির মহামিছিলে দলমত নির্বিশেষে সকল প্রাথমিক শিক্ষকদের যোগদান করার আহ্বান জানান বিজেপি রাজ্য সভাপতি।